ΓΡΑΠΤΗ ΕΡΩΤΗΣΗ E-0231/97 υποβολή: Αλέξανδρος Αλαβάνος (GUE/NGL) προς την Επιτροπή (7 Φεβρουαρίου 1997)

Θέμα: Οι πλημμύρες στην Ελλάδα

Οι πρόσφατες θεομηνίες (βροχοπτώσεις) στην Ελλάδα δημιούργησαν μεγάλα προβλήματα σε πολλές περιφέρειές της, όπως είναι στις πόλεις Αθήνα, Κόρινθος, Λάρισα αλλά και σε περιοχές όπως στην Ευρυτανία και στη Φθιώτιδα.

Οι καταστροφές είναι σε αστικές περιοχές, σε παραγωγικές επιχειρήσεις, σε αγροτικές εκμεταλλεύσεις, σε υποδομές κ.λ.π.

1. Προτίθεται να διαθέσει η Επιτροπή κονδύλια άμεσης βοήθειας από τον κοινοτικό προϋπολογισμό, που προορίζονται για φυσικές καταστροφές;

2. Τί δυνατότητες υπάρχουν ενόψει της διαδικασίας αναθεώρησης του Β Κοινοτικού Πλαισίου Στήριξης να χρηματοδοτηθούν παρεμβάσεις για αποκατάσταση ζημιών σε δημόσια έργα (π.χ. δρόμοι, γέφυρες κ.λ.π.) και αντιπλημμυρικά έργα;

3. Προτίθεται η Επιτροπή να εξετάσει την εξαίρεση των αγροτών που επλήγησαν, από ποσοστώσεις και πρόστιμα συνυπευθυνότητας, για να μην επαναληφθεί το φαινόμενο των βαμβακοκαλλιεργητών της Καρδίτσας που ενώ μειώθηκε η παραγωγή τους από θεομηνία ήταν υποχρεωμένοι να πληρώσουν φόρους συνυπευθυνότητας;

Απάντηση της κας Wulf-Mathies εξ ονόματος της Επιτροπής (20 Μαρτίου 1997)

1. Ο προϋπολογισμός των Ευρωπαϊκών Κοινοτήτων για το 1997 δεν προβλέπει, στα πλαίσια της «επείγουσας βοήθειας η οποία παρέχεται στους κατοίκους της Κοινότητας που είναι θύματα καταστροφών», πιστώσεις αναγκαίες για την παροχή άμεσης βοήθειας, δεδομένου ότι, το αντίστοιχο κονδύλι του προϋπολογισμού (Β4-3400), συνοδεύεται με την μνεία «προς υπόμνηση».

2. Η Επιτροπή θα προετοιμασθεί να εξετάσει προτάσεις οι οποίες θα περιλαμβάνουν την προστασία κατά των πλημμυρών ή σχέδια αποκατάστασης στα πλαίσια των σχετικών περιφερειακών επιχειρησιακών προγραμμάτων τα οποία χρηματοδοτούνται από τα διαρθρωτικά ταμεία βάσει του Κοινοτικού πλαισίου στήριξης. Οι προτάσεις θα πρέπει να υποβληθούν από τις ελληνικές αρχές στις επιτροπές ελέγχου των εν λόγω προγραμμάτων και να εξεταστούν στο πλαίσιο της εταιρικής σχέσης μέσω των υφισταμένων μηχανισμών αξιολόγησης των σχεδίων.

3. Όσον αφορά το βαμβάκι, η κοινή οργάνωση αγοράς, η οποία διέπεται από τους κανονισμούς (ΕΚ) αριθ. 1553/95 του Συμβουλίου της 29ης Ιουνίου 1995, για την πέμπτη προσαρμογή του καθεστώτος ενίσχυσης για το βαμβάκι που θεσπίζεται με το πρωτόκολλο αριθ. 4, το επισυναπτόμενο στην πράξη προσχώρησης της Ελλάδας ((ΕΕ L 148, 30.6.1995 )) και, (ΕΚ) αριθ. 1554/95 του Συμβουλίου της 29ης Ιουνίου 1995, τον καθορισμό των γενικών κανόνων του καθεστώτος ενίσχυσης στο βαμβάκι και την κατάργηση του κανονισμού (ΕΟΚ) αριθ. 2169/811, δεν επιτρέπει να εξαιρεθούν από τον μηχανισμό μείωσης των ενισχύσεων οι παραγωγοί, η συγκομιδή των οποίων υπέστη ζημιές. Ωστόσο, δεδομένου ότι, ο υπολογισμός της μείωσης αυτής συνδέεται με την υπέρβαση της μέγιστης εγγυημένης ποσότητας που καθορίζεται από τη νομοθεσία, μια λιγότερο σημαντική συγκομιδή θα έχει ως συνέπεια μία λιγότερο σημαντική μείωση και, επομένως, την χορήγηση υψηλοτέρων ενισχύσεων.

Όσον αφορά άλλα αγροτικά προϊόντα για τα οποία, εφαρμόζονται επίσης μορφές περιορισμού της παραγωγής από τις ποσοστώσεις ή άλλους μηχανισμούς συνυπευθυνότητας, η νομοθεσία δεν προβλέπει κατά κανόνα ιδιαίτερη διάταξη όσον αφορά τις φυσικές καταστροφές. Ωστόσο, στον τομέα των αροτραίων καλλιεργειών, η Επιτροπή υπέβαλε πρόταση ((ΕΕ C 243, 22.8.1996 )), στόχος της οποίας είναι να επιτραπεί η εξαίρεση ορισμένων κυρώσεων που απορρέουν από την υπέρβαση των βασικών εκτάσεων, στην περίπτωση εξαιρετικών κλιματικών συνθηκών. Η πρόταση αυτή συζητείται σήμερα στο Συμβούλιο. Επιπλέον, όσον αφορά τις αροτραίες καλλιέργειες, οι αντισταθμιστικές πληρωμές ανά εκτάριο οι οποίες καθιερώθηκαν με τη μεταρρύθμιση του 1992 μπορούν να καταβληθούν, υπό ορισμένους όρους ακόμη και αν η συγκομιδή έχει υποστεί ζημιές.